Gerir ekki athugasemd við sameiningu keppinauta Ferðaþjónustan er gríðarlega skemmtileg grein með miklum áskorunum segir framkvæmdastjóri Kynnisferða . Hann segist telja að flestir í greininni séu að skoða aukin umsvif og ný tækifæri um þessar mundir . 15. nóvember 2019 Björn Ragnarsson , framkvæmdastjóri Kynnisferða . Myndir : Kynnisferðir Kynnisferðir eiga sér fimmtíu ára sögu og hafa lengi verið eitt stærsta ferðaþjónustufyrirtæki landsins . Síðustu misseri hefur félagið stokkað upp hluta af rekstrinum og á sama tíma stefna tveir af helstu keppinautum félagsins á sameiningu . Túristi spurði Björn Ragnarsson , framkvæmdastjóra Kynnisferða , um þessi mál , skuldirnar , greiðslur til Isavia og fleira . Þú tókst við sem framkvæmdastjóri Kynnisferða fyrir rúmum tveimur árum . Áður varstu fjármálastjóri fyrirtækisins og þú hefur líka reynslu frá Avis og Bláa lóninu . Ertu kominn til að vera í ferðaþjónustu ? Ég hóf störf hjá Kynnisferðum í mars 2017 sem rekstrarstjóri hópbifreiða og tók svo við sem framkvæmdastjóri í september 2017 . Ég er búinn að vera töluvert í ferðaþjónustu eins og þú nefnir . Ferðaþjónustan er gríðarlega skemmtileg grein með miklum áskorunum og svo er alveg frábært að vinna við að selja þetta frábæra land sem við búum í . Ég vona því að ég verði áfram í ferðaþjónustunni að vinna með því frábæra starfsfólki sem vinnur hjá Kynnisferðum . Þið hafið stokkað upp bílaflota Kynnisferða upp að undanförnu . Hver er ávinningurinn af því ? Við höfum fækkað bílum samhliða því að endurnýja . Nýrri bílar eru með meira rekstraröryggi , hagkvæmari í rekstri og með meiri öryggisbúnaði . Við höfum því náð að fækka varabílum og fáum því betri nýtingu . Einnig höfum við gert breytingar á „ pick-up drop-off “ þjónustunni og notum núna strætisvagna í þær ferðir . Það hefur bætt þjónustuna og rúturnar losna þá fyrr úr verkefnum vegna þess að áður voru þær nýttar í að keyra farþega úr dagsferðum á viðkomandi gististaði . Á sama tíma hafið þið eflt markaðssetningu fyrirtækisins og m.a. ráðið inn fólk frá WOW air . Eruð þið farin að sjá árangur af þessu ? Í sumar tókum við í notkun nýja heimasíðu sem gefur okkur miklu meiri sveigjanleika í þjónustuframboði . Innleiðing á nýrri heimasíðu tekur tíma og höfum við aukið mikið vöruframboð frá öðrum ferðaþjónustuaðilum og hefur sú sala tvöfaldast . Við sjáum þegar að viðskiptavinir eru að verja meiri tíma á síðunni en áður og stærra hlutfall endar með kaupum . Kynnisferðir reka Flugrútuna og í kjölfar útboðs á aðstöðunni við Leifsstöð þá borgið þið Isavia 41,2% af hverjum rútumiða sem þið seljið frá Keflavíkurflugvelli . Myndir þú endurnýja samninginn til lengri tíma ef það stæði til boða í dag ? Við getum sagt samningi okkar upp við Isavia og þannig höfum við útgönguleið . Ef útboð væri núna í gangi myndum við líklega bjóða lægri prósentu . Það kom fram í úttekt Morgunblaðsins í vor að Kynnisferðir skuldaði þá 8 milljarða og eignir fyrirtækisins næmu 9,2 milljörðum . Hver er skýringin á þessum skuldabagga og náið þið að dafna með hann á bakinu ? Félagið er vissulega skuldsett en við erum í rekstri sem er mjög fjárfrekur í fastafjármunum . Við erum með bílaleigu , stórt verkefni með Strætó , rútur og fasteignir . EBITDA samstæðunnar á síðasta ári var kr. 1,5 milljarðar þrátt fyrir erfitt rekstrarumhverfi . Tveir af ykkar helstu keppinautum , Reykjavik Sightseeing og Grayline , bíða eftir samþykki Samkeppnisyfirvalda fyrir sameiningarviðræðum . Þú hefur væntanlega verið beðinn um umsögn um þau áform . Hvert var þitt svar ? Við gerum ekki athugasemd við sameiningu Reykjavik Sightseeing og Grayline . Það er eðlilegt miðað við ástandið í ferðaþjónustu og slaka afkomu að eitthvað þurfti að gera . Framboð á ferðum um Gullna hringinn og vinsælustu staðina á Suðurlandi er mikið . Horfið þið í auknum mæli til annarra áfangastaða þar sem færri eru á ferðinni í dag ? Nei , við aukið frekar við okkur í annarri þjónustu eins og sérhópum og hringferðum í samstarfi við erlendar ferðaskrifstofur . Er sóknarfæri fyrir Kynnisferðir að auka umsvifin á fleiri sviðum ferðaþjónustu ? Ég held að flestir í ferðaþjónustu séu að skoða aukin umsvif og ný tækifæri . Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is